
1 straipsnis.

PATVIRTINTA
Lietuvos Respublikos Seimo
1998 m. sausio 15 d.
nutarimu Nr. VIII-612
(Lietuvos Respublikos Seimo
2021 m. birželio       d. nutarimo 
Nr. XIV-       redakcija)

NACIONALINĖS SVEIKATOS TARYBOS
NUOSTATAI
I SKYRIUS 
BENDROSIOS NUOSTATOS

1. Nacionalinė sveikatos taryba (toliau – Taryba) yra Lietuvos Respublikos Seimo įsteigta ir jam atskaitinga valstybės institucija, sudaroma 4 metų kadencijai, atliekanti sveikatos politikos ekspertinį vertinimą ir konsultuojanti strateginiais Lietuvos sveikatos sistemos plėtros klausimais. 
2. Tarybos veikla finansuojama iš Lietuvos Respublikos valstybės biudžeto. Taryba turi antspaudą su savo pavadinimu. Tarybos nuostatus ir sudėtį tvirtina Seimas Sveikatos reikalų komiteto (toliau – Komitetas) teikimu. 
3. Taryba savo veikloje vadovaujasi Lietuvos Respublikos Konstitucija, Lietuvos Respublikos sveikatos sistemos įstatymu ir kitais įstatymais, Lietuvos Respublikos tarptautinėmis sutartimis, Europos Sąjungos teisės aktais, kitais teisės aktais ir šiais nuostatais.
4. Tarybos nariai dirba visuomeniniais pagrindais.
5. Tarybos buveinė yra Vilniuje. 

II SKYRIUS
UŽDAVINIAI IR FUNKCIJOS 

6. Tarybos misija – stebėti visuomenės sveikatos pokyčius, aiškintis jų priežastis ir, vadovaujantis moksliniais įrodymais bei tarptautinių sveikatos organizacijų rekomendacijomis, teikti pasiūlymus dėl situacijos gerinimo.
7. Taryba atlieka šias funkcijas:
7.1. teikia išvadas dėl Nacionaliniame pažangos plane nustatytų sveikatinimo veiklos strateginių tikslų ir (arba) pažangos uždavinių, valstybės siekiamo sveikatos lygio rodiklių, pažangos uždavinius įgyvendinančių nacionalinių plėtros programų ir jose suplanuotų priemonių, pagal kompetenciją analizuoja ir vertina nacionalinės sveikatinimo veiklos strateginių tikslų ir (arba) pažangos uždavinių įgyvendinimo pažangą;
7.2. teikia išvadas ir pasiūlymus Seimui dėl Lietuvos Respublikos įstatymų projektų, kitų Seimo priimamų teisės aktų, reglamentuojančių sveikatos priežiūrą, projektų;
7.3. teikia nuomonę valstybės ir savivaldybių institucijoms ir įstaigoms, mokslo ir studijų institucijoms valstybinės sveikatos politikos klausimais;
7.4. telkia asociacijas viešoms diskusijoms svarbiausiais sveikatos politikos ir strategijos tobulinimo ir jų įgyvendinimo klausimais.
8. Taryba, spręsdama strateginius sveikatos klausimus, gali atlikti ir kitas ekspertines ir konsultavimo funkcijas.
9. Taryba apie savo veiklą nuolat informuoja visuomenę interneto svetainėje  www.sveikatostaryba.lt. Be to, Taryba kiekvienais metais iki kovo 1 d. pateikia Seimui savo veiklos ataskaitą ir kartą per metus pranešimą apie Lietuvos gyventojų sveikatos ir sveikatos sistemos būklę.

III SKYRIUS
TEISĖS 

10. Taryba, atlikdama savo funkcijas, turi teisę:
10.1. nemokamai gauti iš Lietuvos Respublikos Vyriausybės, ministerijų, Vyriausybės įstaigų, savivaldybių institucijų, sveikatos priežiūros paslaugų teikėjų, mokslo ir studijų institucijų informaciją, reikalingą jos funkcijoms įgyvendinti;
10.2. teisės aktų nustatyta tvarka dalyvauti Seimo ir Seimo komitetų bei komisijų, Vyriausybės, ministerijų, kitų valstybės ir savivaldybių institucijų, įstaigų posėdžiuose ir renginiuose, kuriuose svarstomi sveikatos klausimai. Šią teisę turi Tarybos pirmininkas ar kiti įgalioti Tarybos nariai;
10.3. skatinti valstybės ir savivaldybių institucijas, įstaigas, asociacijas bendradarbiauti sprendžiant strateginius sveikatos sistemos tobulinimo klausimus;
10.4. skleisti visuomenei informaciją apie savo veiklą, organizuoti diskusijas sveikatos  klausimais;
10.5. telkti Lietuvos ir užsienio intelektinius išteklius sveikatos sistemai tobulinti ir plėtoti;
10.6. bendradarbiauti su kitų Europos Sąjungos valstybių narių ir kitų valstybių panašiomis institucijomis.
11. Taryba turi teisę sudaryti ekspertų komisijas ir darbo grupes iš savo narių ir pakviestų specialistų konkretiems klausimams svarstyti ir siūlymams rengti.

IV SKYRIUS
STRUKTŪRA IR DARBO ORGANIZAVIMAS 


12. Tarybos sudėtis tvirtinama Komiteto teikimu.  Tarybą sudaro 15 narių:
12.1. trys Lietuvos savivaldybių asociacijos deleguoti savivaldybių bendruomenių sveikatos tarybų atstovai; 
12.2. trys Komiteto deleguoti asociacijų, vienijančių sveikatinimo veiklos srities asmenis,   atstovai;
12.3. trys Vilniaus universiteto, Lietuvos sveikatos mokslų universiteto ir Klaipėdos universiteto deleguoti atstovai;
12.4. šeši Komiteto deleguoti atstovai iš mokslo ir studijų institucijų, asociacijų, vienijančių mokslininkus, pasiūlytų atstovų. 
13. Asmuo negali būti laikomas nepriekaištingos reputacijos, jeigu jis:
13.1. yra pripažintas kaltu padaręs Lietuvos Respublikos baudžiamajame kodekse numatytą sunkų, labai sunkų nusikaltimą arba tyčinį nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai ar juos atitinkančias nusikalstamas veikas pagal kitų valstybių baudžiamuosius įstatymus, nepaisant to, ar teistumas yra išnykęs arba panaikintas;
13.2. yra pripažintas kaltu padaręs kitą, negu nurodyta šių nuostatų 13.1 papunktyje, Lietuvos Respublikos baudžiamajame kodekse arba kitų valstybių įstatymuose numatytą nusikalstamą veiką ir nuo bausmės atlikimo, bausmės vykdymo atidėjimo ar atleidimo nuo bausmės atlikimo dienos nepraėjo treji metai;
13.3. buvo nušalintas ar atleistas iš pareigų ar darbo arba praradęs teisę verstis tam tikra veikla už neatitiktį įstatymuose keliamiems nepriekaištingos reputacijos reikalavimams arba dėl finansų rinką reglamentuojančių teisės aktų pažeidimo ir nuo nušalinimo ar atleidimo iš pareigų ar darbo arba teisės verstis tam tikra veikla praradimo dienos nepraėjo treji metai;
13.4. piktnaudžiauja psichotropinėmis, narkotinėmis, kitomis psichiką veikiančiomis medžiagomis ar alkoholiu.
14. Likus trims mėnesiams iki Tarybos kadencijos pabaigos, institucijos ar asociacijos savo atstovus į naujos kadencijos Tarybą deleguoja išsiųsdamos Komitetui protokolinius sprendimus, kuriuose nurodomi deleguojami atstovai. Tarybos nario įgaliojimų laikas skaičiuojamas nuo pirmojo naujos kadencijos Tarybos posėdžio arba nuo Tarybos posėdžio, kuris įvyksta paskyrus naują narį šių nuostatų 17 ir 18 punktuose nustatytais atvejais. 
15. Pirmasis Tarybos posėdis šaukiamas ir jame renkamas kandidatas į Tarybos pirmininkus Lietuvos Respublikos sveikatos sistemos įstatymo 67 straipsnyje nustatyta tvarka.
16. Seimo Pirmininkas teikia Seimui skirti Tarybos išrinktą kandidatą į Tarybos pirmininko pareigas Tarybos kadencijai. 
17. Tarybos nario įgaliojimai nutrūksta Lietuvos Respublikos sveikatos sistemos įstatymo 
67 straipsnyje nustatytais atvejais.
18. Šių nuostatų 17 punkte nurodytais atvejais naujas Tarybos narys skiriamas likusiam kadencijos laikotarpiui. 
19. Tarybos pirmininkas:
19.1. veikia Tarybos vardu, organizuoja Tarybos darbą ir jai vadovauja. Jeigu Tarybos pirmininko laikinai nėra, Seimo valdybos sprendimu Tarybos pirmininko pareigas eina kitas Tarybos narys;
19.2. atsako už tai, kad Taryba atliktų jai pavestas funkcijas;
19.3. šaukia Tarybos posėdžius, jiems pirmininkauja, rūpinasi posėdžiams teikiamų sprendimų projektų rengimu;
19.4. pasirašo Tarybos sprendimus;
19.5. pateikia Seimo posėdžiuose išvadas, pasiūlymus ar nuomonę aktualiais sveikatos politikos klausimais;
19.6. ne rečiau kaip kartą per metus teikia Seimui pranešimą apie Lietuvos gyventojų sveikatos ir sveikatos sistemos būklę ir kiekvienais metais Seimui atsiskaito už Tarybos veiklą;
19.7. priima į pareigas ir atleidžia iš jų Tarybos sekretoriato darbuotojus, tvirtina Tarybos sekretoriato darbuotojų pareigybių aprašymus;
19.8. yra Tarybai skirtų lėšų ir asignavimų valdytojas, tvirtina Tarybos išlaidų sąmatą;
19.9. pagal kompetenciją priima kitus sprendimus.
20. Tarybos darbą techniškai aptarnauja Tarybos sekretoriatas. Sekretoriato darbuotojų darbas apmokamas iš valstybės biudžete Tarybos išlaikymui skirtų lėšų įstatymų ir kitų teisės aktų nustatyta tvarka.
21. Tarybos sekretoriato vadovas:
21.1. rengia Tarybos posėdžius, derina jų darbotvarkių projektus su Tarybos pirmininku, tvarko Tarybos dokumentus, renka informaciją, kurios reikia Tarybos darbui;
21.2. rengia Tarybos išlaidų sąmatos projektą;
21.3. konsultuoja fizinius ir juridinius asmenis Tarybos kompetencijos klausimais, rengia Tarybos sprendimų ir kitų dokumentų projektus;
21.4. atlieka kitus Tarybos pirmininko pavedimus, susijusius su Tarybos funkcijomis.
22. Tarybos darbas organizuojamas vadovaujantis Tarybos patvirtintu darbo reglamentu.
23. Eiliniai Tarybos posėdžiai rengiami ne rečiau kaip kartą per ketvirtį. Daugiau kaip pusės Tarybos narių siūlymu arba Tarybos pirmininko sprendimu gali būti rengiamas neeilinis Tarybos posėdis.
24. Tarybos posėdis yra teisėtas, kai jame dalyvauja ne mažiau kaip 2/3 Tarybos narių. Tarybos sprendimai priimami posėdyje dalyvaujančių Tarybos narių balsų dauguma atviru balsavimu.
25. Rengiamo Tarybos posėdžio darbotvarkę ir medžiagą Tarybos sekretoriato vadovas Tarybos nariams ir Komitetui pateikia ne vėliau kaip prieš 3 dienas iki posėdžio.
26. Tarybos pranešimai ir jos darbą nustatantys dokumentai tvirtinami Tarybos sprendimais. Šie sprendimai priimami posėdyje dalyvaujančių Tarybos narių balsų dauguma.
27. Tarybos posėdžiai protokoluojami, gali būti daromas posėdžio garso įrašas.
28. Tarybos pirmininko arba Tarybos narių sprendimu į Tarybos posėdį gali būti pakviesti su svarstomais klausimais susijusių sričių specialistai ir kiti suinteresuoti asmenys.
29. Taryba gali rengti išvažiuojamuosius posėdžius. Ministerijos, Vyriausybės įstaigos, savivaldybių institucijos, įstaigos turi sudaryti sąlygas joms priklausančiose patalpose rengti Tarybos posėdžius.

V SKYRIUS
TARYBOS NARIŲ TEISĖS IR PAREIGOS

30. Tarybos nario teisės:
30.1. skleisti informaciją apie savo veiklą Taryboje;
30.2. kalbėti Tarybos posėdžiuose, siūlyti įtraukti į posėdžio darbotvarkę papildomus klausimus, teikti pastabas ir pasiūlymus dėl Tarybos sprendimų projektų;
30.3. siūlyti sušaukti neeilinį Tarybos posėdį;
30.4. siūlyti kandidatūras į Tarybos pirmininkus; 
30.5. susipažinti su Tarybos dokumentais ir jų projektais.
31. Tarybos nario pareigos:
31.1. Tarybos sprendimu arba Tarybos pirmininko pavedimu dalyvauti Seimo komitetų ir komisijų, Vyriausybės, ministerijų, kitų institucijų posėdžiuose, kituose renginiuose, kuriuose nagrinėjami su Tarybos kompetencija susiję klausimai;
31.2. Tarybos sprendimu arba Tarybos pirmininko pavedimu teikti pagal kompetenciją pasiūlymus dėl įstatymų ar kitų teisės aktų projektų;
31.3. Tarybos sprendimu arba Tarybos pirmininko pavedimu atstovauti Tarybai Lietuvos Respublikoje ir užsienyje;
31.4. dalyvauti Tarybos posėdžiuose;
31.5. susipažinti su teisės aktais ir jų projektais, susijusiais su Tarybos kompetencija, ir teikti pasiūlymus dėl jų;
31.6. Tarybos sprendimu arba Tarybos pirmininko pavedimu vadovauti Tarybos sudaromoms komisijoms ir darbo grupėms bei dalyvauti jų veikloje;
31.7. laikytis Tarybos etikos taisyklių.

VI SKYRIUS
TARYBOS LĖŠOS 

32. Tarybos veikla finansuojama iš valstybės biudžeto asignavimų. Jie gali būti naudojami:
32.1. Tarybos tikslams ir uždaviniams įgyvendinti, funkcijoms atlikti;
32.2. Tarybos narių tiesioginėms dalyvavimo posėdyje išlaidoms (kelionių į Tarybos posėdžius ir iš Tarybos posėdžių Lietuvos Respublikos teritorijoje) kompensuoti pagal faktines išlaidas pagrindžiančius dokumentus; 
32.3. Tarybos narystės tarptautinėse asociacijose mokesčiams sumokėti.

VII SKYRIUS
TARYBOS REORGANIZAVIMAS IR LIKVIDAVIMAS

33. Tarybą reorganizuoja ir likviduoja Seimas.



Projektą Seimo Sveikatos reikalų komiteto vardu teikia
Komiteto pirmininkas Antanas Matulas



